Hemm (Hemmoor)

**Hemm** is en Dörp in de Gemeen Hemmoor in’n Landkreis Cuxhoben, Neddersassen. De Oort liggt an dat linke Över von de Oost.

## Geografie

De Oort liggt in de Masch von de Oost een Kilometer af von de Kant na de Loomster Geest. Dat Water ut dat Rebeed flütt över Fleten af na de Oost.

De Naveröörd sünd Öberndörp in’n Noorden, Achthöbenerdiek in’n Oosten (op de anner Sied von de Oost), Oosten in’n Süüdoosten (ok op de anner Sied von de Oost), Warstood in’n Süden, Hemmoor in’n Süüdwesten un Ohrensflucht in’n Noordwesten.

## Historie

In’n Eersten Weltkrieg sünd 16 Soldaten ut Hemm fullen oder vermisst un in’n Tweten Weltkrieg acht.

### Verwaltungsgeschicht

In de Franzosentied hett de Oort toeerst 1810 bet 1811 binnen dat Königriek Westfalen to de Mairie Westersood in’n Kanton Öberndörp höört un denn von 1811 bet 1814 to dat Franzöösche Kaiserriek ünner Napoleon un dor to de Mairie Voigtding in’n Kanton Neehuus.

De Oort hett vör 1859 to de Böörd Loomst in dat Amt Bremervöör tohöört un denn von 1859 bet 1885 to dat Amt Oosten. Na 1885 weer dat in’n Kreis Neehuus. 1932 is dat Deel von’n Kreis Land Hadeln worrn un 1977 von’n Landkreis Cuxhoben.

Hemm hett 1962 tohoop mit Warstood un Heeßel de Samtgemeen Warstood billt, de aver blots bet to’n 1. Juli 1968 Bestand harr, as Hemm Deel von de nee billt Gemeen Hemmoor worrn is.

### Inwahnertall

### Religion

Hemm is evangeelsch-luthersch präägt un höört to dat Kaspel von de Christuskark in Warstood. Bevör de Christus-Kark 1898 boot worrn is, hett de Oort to dat Kaspel von de Bartelmees-Kark in Loomst tohöört.

För de Kathoolschen is de St.-Ansgar-Kark in Warstood tostännig, de siet 2010 Deel von de Karkengemeen Hillig Geist in Stood is.

### Wapen

Dat Wapen von Hemm wiest op grönen Grund en gollen Bull. Ünnern Bull langs geiht en sülvern Wellenlien, de för de Oost steiht.

De Bull steiht för de Vehtucht, de in’n Oort wichtig weer. De Wellenbalken is för de Laag an de Oost un dat gröne Feld steiht för den Naam von’n Oort, denn *Hemm* is en Woord, dat för en Soort Weid steiht.

### Börgermeesters

* –30. Juni 1968: Johann Jantzen

## Kultur

En Denkmaal för de Fullenen ut de twee Weltkrieg’ steiht an de *Hemmer Straat*. Blangen de Fullenen ut Hemm  gedenkt de Steen ok de fiev Fullenen ut de Oostrebeden, de ehr Famielen denn in Hemm ünnerkamen sünd.

## Weertschop un Infrastruktur

De egenstännige Freewillige Füürwehr von Hemm hett sik 1979 mit de Füürwehr von Hemmoor tohoopslaten. De Oortsgrupp Hemm is 1989 oplööst un dat Füürwehrhuus afbraken worrn.

### Verkehr

Hemm liggt an de Kreisstraat 25, de in’n Süden an de Bundsstraat 73 ranlöppt. In’n Noorden geiht de Straat över Ohrensfluchterdiek un Braak na Öberndörp. Na Oosten to is de Oort dör de Oost von’n Verkehr afsperrt.

De nächste Autobahn is de Autobahn 26 (Afsnidd Stood–Hamborg). De Opfohrt 2 Stood-Süüd liggt so 33 Kilometer in’n Süüdoosten von Hemm an de B&nbsp;73.

De nächste Bahnhoff is fiev Kilometer in’n Süüdoosten de Bahnhoff Hemmoor an de Nedderelvbahn von Cuxhoben na Hamborg. De Bahnhoff Warstood-Hemmoor, de 1991 dichtmaakt hett, leeg blots knapp een Kilometer in’n Süüdwesten.

### Ver- un Entsorgung

Dat fleten Water för Hemm kummt von’n Waterverband Wingst. Dat Afwater warrt in dat Klärwark Hemmoor klärt.

## Footnoten





## Weblenken